text: বালাগঞ্জে 'ইসলাম শিক্ষা' পড়াচ্ছেন হিন্দু শিক্ষক!
  বালাগঞ্জে 'ইসলাম শিক্ষা' পড়াচ্ছেন হিন্দু শিক্ষক!
  ডেইলি সিলেট ডট কম :: প্রকাশিত হয়েছে : আগষ্ট ২৭, ২০১৬ | ২:৩০ অপরাহ্ন
  সংবাদটি ৪৪৩৬ বার পঠিত
  বালাগঞ্জ সদর ইউনিয়নে অবস্থিত বির্ত্তনীয়া সরকারী প্রাথমিক বিদ্যালয়ে মুসলমান শিক্ষক না থাকায় স্কুলের শিক্ষার্থীদের 'ইসলাম শিক্ষা' পড়ানো হচ্ছেনা। বর্তমানে স্কুলটিতে প্রায় ১৭০ জন শিক্ষার্থী অধ্যয়ন করছে। তাদের মধ্যে ৯৫ ভাগ শিক্ষার্থীই মুসলমান। স্কুলে একজন শিক্ষকসহ চারজন শিক্ষিকা থাকলেও সবাই হিন্দু ধর্মাবলম্ভী। হিন্দু শিক্ষকরা কালে ভদ্রে ইসলাম শিক্ষার ক্লাশ নিলেও নিয়মিত পড়াতে তারা আগ্রহী নয়।
  উপজেলা সদরের কাছাকাছি স্কুলটিতে ভোট কেন্দ্র থাকা সত্ত্বেও ভবন সংকট সহ নানান সমস্যায় জর্জরিত রয়েছে। ১৯৪০ সালে প্রতিষ্টিত এই স্কুলের প্রধান সমস্যা হচ্ছে ভবন সংকট। পুরনো জরাজীর্ণ একটি ভবনেই ক্লাশ করছে শিক্ষার্থীরা।
  সরেজমিন গিয়ে দেখা গেছে- ভবন সংকটের কারনে সব ক্লাশের শিক্ষার্থীদেরকে এক সাথে বসিয়ে ক্লাশ করানো সম্ভব হচ্ছেনা। স্কুলটির ভিট নিচুঁ হওয়ার কারনে বছরের অধিকাংশ সময় পানিতে ডুঁবুডুঁবু অবস্থায় থাকে। বর্ষাকালে শিক্ষার্থীরা স্কুলে আসতে ভয় পায়। ফলে অবিভাবকরাও চিন্তিত থাকেন। বেশ কয়েক বছর আগে একটি টিউবওয়েল বসানো হলেও সেটা অকেজোঁ হয়ে পড়ে আছে। নেই স্যানিটেশন ব্যবস্থা। স্কুলের নামে পর্যাপ্ত ভুমি থাকলেও শিক্ষার্থীদের খেলাধুলার জন্য উপযোগী মাঠের ব্যবস্থা নেই।
  বালাগঞ্জ উপজেলা পরিষদের ভাইস চেয়ারম্যান মাও: সৈয়দ আলী আসগর বলেন- স্কুলটিতে কোন মুসলমান শিক্ষক নেই এমন খবর জানার পর আমি স্কুলে গিয়ে এর সত্যতা পেয়েছি।
  স্কুল পরিচালনা কমিটির সভাপতি আবুল কাশেম অফিক বলেন- কয়েক বছর ধরে স্কুলের কোনো মুসলমান শিক্ষক নেই। একজন মুসলমান শিক্ষক দেয়ার জন্য উপজেলা প্রাথমিক শিক্ষা কর্মকর্তার নিকট কয়েকদফা আবেদন করার পরও কোন শিক্ষক দেয়া হচ্ছেনা।
  বালাগঞ্জ উপজেলা প্রাথমিক শিক্ষা কর্মকর্তা মো: কামরুজ্জামান বির্ত্তনীয়া সরকারী প্রাথমিক বিদ্যালয়ের বিভিন্ন সমস্যার কথা স্বীকার করে বলেন- শীঘ্রই স্কুলে একজন মুসলমান শিক্ষক দেয়ার ব্যবস্থা করা হচ্ছে।